b'\n_START_ARTICLE_\nGael Garc\xc3\xada Bernal\n_START_SECTION_\nZgodnja leta\n_START_PARAGRAPH_\nGarc\xc3\xada Bernal je bil rojen v Guadalajari, Jalisco, materi Patriciji Bernal, igralki in nekdanjemu fotomodelu, in o\xc4\x8detu Jos\xc3\xa9ju Angelu Garc\xc3\xadi, igralcu in fimskemu re\xc5\xbeiserju. Njegov o\xc4\x8dim je Sergio Yazbek, s katerim se je njegova mama poro\xc4\x8dila, ko je bil Garc\xc3\xada Bernal \xc5\xa1e majhen._NEWLINE_Igrati je za\xc4\x8del \xc5\xbee pri enem letu starosti. V najstni\xc5\xa1kih letih je igral v telenovelah, med katerimi je bila najbolj znana Dedek in jaz (El abuelo y yo).\n_START_SECTION_\nKariera\n_START_PARAGRAPH_\nGarc\xc3\xada Bernal je pri devetnajstih letih zapustil Mehiko in od\xc5\xa1el na \xc5\xa1tudij igralstva na Central School of Speech and Drama v Londonu in postal prvi Mehi\xc4\x8dan, ki je \xc5\xa1tudiral na tej \xc5\xa1oli. Garc\xc3\xada Bernal je igral v mehi\xc5\xa1kih najbolj uspe\xc5\xa1nih sodobnih filmih, kot so Pasja ljubezen (2000), Jaz pa tebi mamo (2001) in Grehi o\xc4\x8deta Amara (2002). Igral je tudi v gledali\xc5\xa1\xc4\x8du, med drugim leta 2005 v igri Krvna poroka (Bodas de Sangre), po predlogi Federica Garc\xc3\xade Lorce v Almeida Theatre v Londonu._NEWLINE_Njegova vloga v filmu Pasja ljubezen re\xc5\xbeiserja Alejandra Gonz\xc3\xa1leza I\xc3\xb1\xc3\xa1rrituja, ki je bil med drugim nominiran za Oskarja za najbolj\xc5\xa1i tujejezi\xc4\x8dni film, mu je prinesla tudi prepoznavnost v Hollywoodu, kar je pomenilo za\xc4\x8detek njegove mednarodne kariere._NEWLINE_Garc\xc3\xada Bernal je dvakrat upodobil znanega kubanskega revolucionarja argentinskega rodu Cheja Guevaro, prvi\xc4\x8d leta 2002 v televizijski miniseriji Fidel in nato \xc5\xa1e leta 2004 v filmu Motociklistov dnevnik, posnetem po dnevniku, ki ga je 23-letni Guevara pisal na svojih potovanjih po ju\xc5\xbeni Ameriki. Garc\xc3\xada Bernal je snemal z znanimi re\xc5\xbeiserji, kot so Pedro Almod\xc3\xb3var, Walter Salles, Alfonso Cuar\xc3\xb3n, Alejandro Gonz\xc3\xa1lez I\xc3\xb1\xc3\xa1rritu in Michel Gondry. V zadnjem \xc4\x8dasu je posnel nekaj filmov v angle\xc5\xa1kem jeziku, med drugim The Science of Sleep re\xc5\xbeiserja Gondryja, Babilon re\xc5\xbeiserja Alejandra Gonz\xc3\xa1leza I\xc3\xb1\xc3\xa1rrituja in The King, za katere je dobil zelo dobre kritike._NEWLINE_Nominiran je bil za nagrado BAFTA leta 2005 za glavno mo\xc5\xa1ko vlogo v filmu Motociklistov dnevnik in leta 2006 za nagrado Orange Rising Star, ki je priznanje mladim talentom v igralstvu._NEWLINE_Garc\xc3\xada Bernal je leta 2007 re\xc5\xbeiral svoj filmski prvenec D\xc3\xa9ficit._NEWLINE_Leta 2007 je Garc\xc3\xada Bernal sodeloval pri albumu Smokey Rolls Down Thunder Canyon glasbenika Devendre Banharta kot spremljajo\xc4\x8di vokal pri pesmi \xc2\xbbCristobal\xc2\xab.\n_START_SECTION_\nZasebno \xc5\xbeivljenje\n_START_PARAGRAPH_\nV letih 2003 in 2004 je bil v zvezi z igralko Natalie Portman. Njegov dober prijatelj je \xc5\xa1e en mehi\xc5\xa1ki igralec Diego Luna, s katerim sta tudi skupaj igrala v nekaterih filmih._NEWLINE_Teko\xc4\x8de govori \xc5\xa1pansko and angle\xc5\xa1ko, pasivno pa tudi portugalsko, francosko in italijansko. Garc\xc3\xada Bernal je \xc5\xa1tudiral na Edron Academy v Mexico Cityju. Igra nogomet v nogometni ligi Adecmac v Mexico Cityju.'